CELEX: 
Language: hr
Date: 2020-11-18 00:00:00
Title: PROVEDBENA UREDBA KOMISIJE (EU) …/... o izmjeni Provedbene uredbe (EU) 2015/2447 u pogledu određenih pravila o ovlaštenim gospodarskim subjektima

PROVEDBENA UREDBA KOMISIJE (EU) …/...
            
            
               оd 18.11.2020.
            
            
               o izmjeni Provedbene uredbe (EU) 2015/2447 u pogledu određenih pravila o ovlaštenim gospodarskim subjektima
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije
                  1
               , a posebno njezin članak 41.,
            
            
               budući da:
            
            
               (1)Kako bi se, u svrhu odobrenja statusa ovlaštenoga gospodarskog subjekta, osigurala ujednačena provedba kriterija utvrđenog u članku 39. točki (a) Uredbe (EU) br. 952/2013 („Zakonik”) o nepostojanju ikakve teške ili ponovljene povrede carinskog zakonodavstva i poreznih pravila, uključujući nepostojanje teških kaznenih djela povezanih s gospodarskim aktivnostima podnositelja zahtjeva, potrebno je objasniti određene odredbe članka 24. Provedbene uredbe Komisije (EU) 2015/2447
                  2
               . Prvo, potrebno je objasniti da je, kad je riječ o povredama, kriterij ispunjen ako ni jedno upravno ili sudsko tijelo nije donijelo odluku u kojoj se zaključuje da je jedna od osoba opisanih u članku 24. stavku 1. točki (b) počinila takve povrede tijekom prethodne tri godine. Do djela koja su dovela do povreda moralo je doći u prethodne tri godine, čak i ako je upravno ili sudsko tijelo u nekim slučajevima možda donijelo zaključak o tim djelima nakon isteka tih triju godina. Drugo, potrebno je objasniti da su relevantne teške ili ponovljene povrede carinskog zakonodavstva i poreznih pravila one koje se odnose na gospodarsku aktivnost osoba opisanih u točki (b) tog članka. Treće, potrebno je objasniti koje se osobe koje nisu podnositelji zahtjeva, ovisno o organizacijskoj strukturi podnositelja zahtjeva, moraju ocijeniti prema tom kriteriju. 
            
            
               (2)Provedbenu uredbu (EU) 2015/2447 trebalo bi stoga u skladu s time izmijeniti.
            
            
               (3)Mjere predviđene u ovoj Uredbi u skladu su s mišljenjem Odbora za carinski zakonik, 
            
            
               DONIJELA JE OVU UREDBU:
            
            
               Članak 1.
            
            
               Izmjene Provedbene uredbe (EU) 2015/2447
            
            
               Članak 24. Provedbene uredbe (EU) 2015/2447 mijenja se kako slijedi:
            
            
               (1)stavak 1. zamjenjuje se sljedećim:
            
            
               „1. Smatra se da je kriterij utvrđen u članku 39. točki (a) Zakonika ispunjen: 
            
            
               (a) ako upravno ili sudsko tijelo nije donijelo odluku u kojoj se zaključuje da je jedna od osoba opisana u točki (b) u posljednje tri godine počinila teške ili ponovljene povrede carinskog zakonodavstva ili poreznih pravila u vezi sa svojom gospodarskom aktivnosti; i
            
            
               (b) nijedna od sljedećih osoba nije osuđena zbog počinjenja teškog kaznenog djela povezanog s njezinom gospodarskom aktivnosti, uključujući gospodarske aktivnosti podnositelja zahtjeva, prema potrebi:
            
            
               i. podnositelj zahtjeva;
            
         
         
            
               ii. zaposlenik ili zaposlenici nadležni za carinska pitanja podnositelja zahtjeva; i 
            
            
               iii. osoba ili osobe koje upravljaju podnositeljem zahtjeva ili kontroliraju njegovo upravljanje.”;
            
            
               (2)stavak 3. zamjenjuje se sljedećim:
            
            
               „3. Ako osoba iz stavka 1. točke (b) podtočke iii. koja nije podnositelj zahtjeva ima poslovni nastan ili boravište u trećoj zemlji, carinsko tijelo nadležno za donošenje odluke na temelju dostupnih evidencija i informacija ocjenjuje ispunjava li ta osoba kriterij iz članka 39. točke (a) Zakonika.”
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 18.11.2020.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 269, 10.10.2013., str. 1.
               
               
                  
                     (2)
                  
                        Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).